Carrascal de paramera

Os carrascals d'as parameras d'o Sistema Iberico se troban entre os 1000 y 1400 m y consisten en un denso matullar de carrasquizos d'a subspecie Quercus ilex ballota que no plegan a arbol. As millors representacions se troban en os Paramos de Molina ye Barahona, sobretot en as versants d'a cuenca alta de Xalón, en l'Alta Alcarria, en o Mayestrato y en cheneral en a redolada de totas as sierras d'o Sistema Iberico. Ocupan suelos pobres sobre substratos rocosos de calsineras masivas, substratos que no tienen guaire intrés agricola y que han permeso que se conserven encara prou bien.

O mes caracteristico ye a presencia cutiana d'a sabina tarabina u Juniperus thurifera y de plantas d'o tarabinar como Astragalus turolensis, Artemisia pedemontana y maticals con forma d'almada y punchents como Genista rigidissima y Erinacea anthylllis. A vegatas bi ha masas mixtas de sabinar y carrascal con una marcata competencia entre as dos especies. En a parte baixa d'as sierras a carrasca desplaza a la sabina.

Entre os corros de carrasca ye a presencia de l'allaca Genista scorpius y lo tremonciello Thymus vulgaris ye cutiana. Tamién ye caracteristico de trobar o chinebro común Juniperus communis hemisphaerica. Tamién son tipicos Satureja cuneifolia intrincata, Satureja montana, Linum suffruticosum salsoloides y os tremonciellos Thymus mastigophorus y Thymus zygis.

 Bibliografía 
 Emilio Blanco Castro et al: Los bosques ibericos una interpretación geobotanica. Editorial Planeta.

Categoría:Fitosociolochía
paramera